כמה מילים כלליות לפני לימוד

הלימוד הבית מדרשי משלב הנאה עם לימוד, ויוצר בין הלומדים, קשרים של חברות המושתת על חויה משמעותית משותפת. מחבר הלימוד מעמיד בבסיסו נושא, דילמה או קושיה מרכזית - לב הדיון.  המקורות הכתובים מפגישים את הלומד עם נקודות הסתכלות שונות הדורשות הבנה, יכולת השוואה, ותוך כדי לימוד, גיבושה של תפיסת עולם. המקורות הינם רב דוריים והרבה פעמים רב תרבותיים.  מתקיים  שיח בין: הלומד - המקורות הכתובים - והחברים בחברותא.  

שלבי הלימוד (הצעה):
 1. לימוד פותח לכל המשתפים. שיחה זו תפקידה למקד את נושאי הלימוד והדילמות שנושא הלימוד מציג.  הרבה פעמים בעזרת שאלה או מקור המאירים את הנושא.
2. לימוד בחברותות (בקבוצות קטנות). במידת האפשר רצוי שלכל חברותא יהיה מנחה. 
שלב זה מתחלק לשלושה מרכיבי לימוד הכרחיים: 
א. קריאת הטקסט והבנתו כפשוטו. 
ב. העלאת כל השאלות האפשריות וניסיון לענות עליהן. כדאי להעזר בשאלות המנחות. 
ג. דיון חופשי והבעת דעות. מה היא עמדתנו כלפי הכתוב ?  
הדיון החופשי באמצעות שאלות מנחות הוא לב הדיון אך אין לקיימו בטרם הושגו הבנת הנקרא והבנה מושגית. יש חשיבות רבה למיקומו של כל מקור בזמנו ובסביבתו הערכית - תרבותית. יש להדגיש בשלב הדיון את תרבות השיח, את הידע להקשיב לזולת, ובעיקר את היכולת לגבש השקפת עולם עצמית, תוך הכרה בהשקפת עולמו השונה של הזולת.
3. אסיף סיום. שוב לכל המשתתפים.  חידוד נושאים שעלו בדיון על ידי המנחה והלומדים, הרבה פעמים בעזרת מקור השמור לאסיף.

דף למנחה: "מפני הכאב ומפני ההיעלמות א" 

בתוך הנושא הרחב: ארץ ישראל, ולאחר העיסוק במחיר הריבונות של מדינה עצמאית שבו עסקנו בלימוד הקודם ('חלב חמוץ וגם דבש מר'), נקדיש את השיעור הכפול שלפנינו למחיר השימוש בכוח, הנובע מהיותנו עם החי במולדתו. בחלק א של הלימוד נעסוק בשכול. בחלקו השני נדון במחיר השליטה בעם אחר.
בפתיחה נקרא את שירה של רעיה הרניק, שירי התשה 1970  (בתים א – ב, מתוך ה בתים).  נבחן את הקשר בין שני החלקים בשיר, את תכניהם. נשאל מהו המחיר שהיא מוכנה לשלם ומה לא, ונבדוק את עמדת המשתתפים ביחס לכך.
רעיה הרניק כתבה את שירה 'שירי התשה 1970', בשנת 1970, אחרי מלחמת שלום הגליל שבה נפל בנה גוני. 
בלימוד בחברותא נקרא דברים של הורי חיילים שלחמו במלחמת לבנון, ונפלו בקרב על הבופור. נתייחס לסוגיות השונות העולות מדבריהם, הנובעות כחלק מקיומנו בארץ ומהמלחמות המתלוות לחיים כאן.
באסיף נדון בנושא הגבורה, האחריות והמחירים  הנוספים המשולמים בלבד אובדן.